– Vi hørte hundene bjeffet veldig, og så kommer min datters franske bulldog på døra. Alene. Theodor var ikke å se noe sted, og vi skjønte med en gang at noe var galt, sier Geir Sæther. Det var i sjutida søndag kveld hundene lekte ute på tunet, før andre firbeinte kom nordfra.

– Jeg tok med meg lommelykta og gikk ut for å lete etter hunden, men det eneste jeg fant var sporene etter ulvene. Sannsynligvis har Theodor forsøkt å beskytte bulldogen, og ulvene tok i stedet ham, sier Sæther. Etter å ha funnet ulvespor, tok han kontakt med Stein Erik Bredvold, som igjen varslet Statens Naturoppsyn (SNO).

– To ulver

Rovviltkontakt Willy Dambakken i SNO var ikke i tvil om hva som hadde skjedd etter sporingen i går.

– Her er det to ulver som har kommet nordfra. De har fulgt veien nedover til eiendommen, tatt bikkja og gått samme vei tilbake igjen, sier Dambakken. Han fulgte sporene til de to ulvene halvannen kilometer nordover fra Sæthers eiendom, men det var for lite snø til å kunne følge sporene der de forsvant inn i skogen.

– Det er dessverre litt for lite snø til å kunne følge sporene videre, men dette er typisk atferdsmønster for ulven. De går inn og tar med byttet sitt til et sted de kan spise det i ro og fred, sier Dambakken.

Vil ikke fôre ulven

Sæther har ikke tidligere sett rovdyr på eiendommen, selv om det for noen år siden krysset bjørn like ved.

– Min bestemor fortalte at de hadde hatt en geitekilling som hadde blitt ulvetatt her, men det var jo tilbake på 1800-tallet. Sjøl har vi aldri sett ulv her, men vi har jo hørt om observasjoner flere stedet i området. Det er jo bare et par måneder siden en ulv ble påkjørt et par kilometer lengre opp her, sier Sæther. Han er svært usikker på om familien kommer til å anskaffe seg ny hund, for det er vonde følelser når den blir borte på en slik måte.

– Vi er veldig glade i dyr. Vi har hatt Theodor siden han var to år, og han har alltid vært en trygg og snill hund som har lekt på tunet her. Vi har ikke lyst til å ha en hund som skal måtte stå i hundegård for å være trygg, og å kjøpe oss hund for å fôre ulven er helt uaktuelt. Vi får rett og slett se det an litt, men akkurat nå frister det ikke med ny hund, sier Sæther. Theodor ble seks og et halvt år.